*VEGA præsenterer:*

**Buldrende black metal + drømmende shoegaze = Deafheaven**

*Blackgaze-pionererne Deafheaven vender tilbage til VEGA den 20. september. De har et nyt album i bagagen og flankeres af de majestætiske post-stonere fra Inter Arma.*

L.A.-baserede Deafheaven forbinder black metallens skånselsløse instrumentering med shoegazens fyldige, drømmende lydlandskaber i en hårdtslående cocktail.

Bandet udgiver snart deres fjerde album *Ordinary Corrupt Human Love*. Albummet er inspireret af romanen *The End of the Affair* af den britiske forfatter Graham Greene, der behandler emner som uforløst kærlighed, inderlig længsel og dragende romantik.

På førstesinglen ”Honeycomb” kommer kvintettens litterære tilbøjeligheder igen i spil med tekster, som refererer den argentinske forfatter Julio Cortázar. Den fængende single er akkompagneret af en musikvideo, hvori der vises glimt af Deafheaven i studiet og rundt omkring i San Francisco.

Bandet har i tæt samarbejde med producer Jack Shirley skabt en tung, banebrydende lyd, der på de seneste udgivelser er blevet udvidet med psykedelisk vokal, jazz-inspireret percussion og snørklede klavermelodier som modspil til deres black metal-inspirerede og post-hardcore kendetegn.

Deafheaven gjorde, med udgivelsen af deres album *Sunbather* (2013), black metal-genren mere tilgængelig. *Sunbather* var skelsættende for udbredelsen af blackgaze, og på *New Bermuda* (2015) blev endnu en sten lagt på vejen mod større succes og et endnu bredere publikum.

**Support: Inter Arma**

Virginia-kvintetten Inter Arma (latin for ‘i krigstider’) krydser og sammensmelter adskillige metalgenrer, som stoner, doom, psykedelisk sludge, black metal og 70’er riff-centreret heavy metal med bemærkelsesværdig originalitet.

Inter Arma er kendt for en vild og utæmmelig, energisk optræden, men udadtil fremstår de som en utroligt sammentømret, professionel enhed. De fem gutter gør helvedet hedt, når de ubesværet bevæger sig fra overvældende instrumentale passager til dundrende doom med forsanger Mike Paparos karakteristiske brøl som anker.

**Fakta om koncerten:**

Deafheaven (US)

Torsdag d. 20. september kl. 21.00

Lille VEGA, Enghavevej 40, 1674 København V

220 kr. + gebyr

Forsalget er startet i dag via vega.dk og Ticketmaster